Na osnovu člana 92. stav (3) tačka g) Zakona o javnim nabavkama (“Službeni glasnik BiH”, br. 39/14 i 59/22), člana 61. stav (1) Zakona o upravi (“Službeni glasnik BiH”, br. 32/02, 102/09 i 72/17) i člana 4. stav (4) Uputstva o uslovima i načinu objavljivanja obavještenja i dostavljanja izvještaja o postupcima javnih nabavki na Portalu javnih nabavki (“Službeni glasnik BiH”, broj 80/22) uz saglasnost Odbora Agencije za javne nabavke Bosne i Hercegovine, direktor Agencije za javne nabavke Bosne i Hercegovine, donosi

**PRAVILA**

**O POSTUPKU REGISTRACIJE KORISNIKA**

**NA PORTALU JAVNIH NABAVKI**

**Član 1.**

**(Predmet)**

Ovim pravilima se uređuje postupak registracije, aktivacije, kao i deaktivacije korisnika na Portalu javnih nabavki (u daljnjem tekstu: Portal).

**Član 2.**

**(Postupak registracije i aktivacije)**

1. Postupak registracije se vrši putem Portala.

1. Nakon prijema zahtjeva za registraciju iz člana 4. stav (2) Uputstva o uslovima i načinu objavljivanja obavještenja i dostavljanja izvještaja o postupcima javnih nabavki na Portalu javnih nabavki (“Službeni glasnik BiH” broj 80/22) (u daljnjem tekstu: Uputstvo), Agencija aktivira korisnika najkasnije u roku od 7 dana od dana prijema potpunog zahtjeva putem e-maila, faksa, pošte ili lično na adresu.
2. Ukoliko zahtjev za registraciju ne sadrži prilog ili odgovarajući prilog, Agencija putem e-maila, faksa ili pošte traži dopunu zahtjeva za registraciju.
3. Ukoliko je korisnik iz člana 2. tač. a) i b) Uputstva podnio neodgovarajuću vrstu zahtjeva za registraciju, Agencija vrši brisanje zahtjeva, o čemu obavještava i upućuje korisnika na pravilno postupanje.
4. Ispravku/promjenu podataka iz člana 4. stav (2) tač. a), c), d), e), f), g), h) i i) Uputstva, nakon aktivacije, vrši korisnik sistema iz člana 2. tač. a) i b) Uputstva.

**Član 3.**

**(Pravo pristupa)**

Pravo pristupa funkcionalnostima koje su namijenjene korisniku iz člana 2. tač. a) i b) Uputstva stiče se aktivacijom.

**Član 4.**

**(Deaktivacija korisnika)**

1. Agencija može izvršiti deaktivaciju korisnika iz člana 2. tač. a) i b) Uputstva na osnovu njegovog obrazloženog pisanog zahtjeva.
2. Podnosilac zahtjeva snosi odgovornost za osnovanost podnešenog zahtjeva.
3. Ukoliko Agencija aktivira neodgovarajući zahtjev za registraciju korisnika iz člana 2. tač. a) i b) Uputstva vrši deaktivaciju i obavještava korisnika.

**Član 5.**

**(Stupanje na snagu)**

Ova Pravila stupaju na snagu danom donošenja i objavljuju se u “Službenom glasniku BiH”.

 **DIREKTOR**

 **Dr.sci. Tarik Rahić, s.r.**

Broj 02-02-2-408-6/23

Sarajevo,17.04.2023.godine